આમ ૧૨૧ રનમાં જ ત્રણ મહત્ત્વપૂર્ણ વિકેટ પડી જતાં યજમાન કાંગારુંઓ મુશ્કેલીમાં મુકાઈ ગયા હતા, પરંતુ ચોથા ક્રમે બેટિંગમાં આવેલો વોજીસ આજે કંઈક અલગ જ મૂડમાં જણાતો હતો. તેણે આવતાની સાથે જ કેરેબિયન બોલર્સને મેદાનની ચારે તરફ ફટકારવાનું શરૂ કર્યું હતું અને જોતજોતામાં ફક્ત ૧૦૦ બોલમાં જ ૧૬ ચોગ્ગા સાથે પોતાની સદી પૂરી કરી લીધી હતી. વોજીસને બીજા છેડેથી શૌન માર્શનો સુંદર સાથ મળ્યો હતો. આ બંનેએ કેરેબિયન બોલર્સને કોઈ પણ જાતની મચક આપ્યા વિના પોતાની ટીમને સધ્ધર સ્થિતિમાં પહોંચાડી દીધી હતી.